Predkladacia správa

	Informácia o stave obnovy evidencie niektorých pozemkov a právnych vzťahov k nim k 31. 12. 2004 sa predkladá na rokovanie vlády Slovenskej republiky na základe Plánu práce vlády Slovenskej republiky na rok 2004, schváleného uznesením vlády SR č. 1223 zo dňa 17. decembra 2003 a zákona NR SR č. 180/1995 Z. z. o niektorých opatreniach na usporiadanie vlastníctva k pozemkom v znení neskorších predpisov.
	Aj keď podľa Plánu práce vlády SR na rok 2004 znie názov úlohy „Správa o stave obnovy evidencie niektorých pozemkov a právnych vzťahov k nim podľa zákona NR SR č. 180/1995 Z. z. o návrhu harmonogramu katastrálnych území na rokovanie o obnove evidencie niektorých pozemkov a právnych vzťahov k nim na rok 2005“, predkladáme vzhľadom na absenciu harmonogramu konaní, ktorý na návrh Úradu geodézie, kartografie a katastra SR a Ministerstva pôdohospodárstva SR, schvaľuje vláda SR, len Informáciu o stave obnovy evidencie niektorých pozemkov a právnych vzťahov k nim podľa zákona NR SR č. 180/1995 Z. z. o niektorých opareniach na usporiadanie vlastníctva k pozemkom v znení neskorších predpisov k 31. 12. 2004.
	Návrh harmonogramu katastrálnych území na konanie o obnove evidencie niektorých pozemkov a právnych vzťahov k nim na rok 2005 sa nepredkladá. Ministerstvo pôdohospodárstva SR v katastrálnych územiach vo svojej pôsobnosti zabezpečilo konanie o obnove evidencie pozemkov a právnych vzťahov k nim v celom rozsahu. Úrad geodézie, kartografie a katastra SR podľa rozpočtových možností zabezpečuje konanie v katastrálnych územiach vo svojej pôsobnosti. Rozpočtové prostriedky Úradu geodézie, kartografie a katastra SR v predchádzajúcich rokoch nepokrývali potrebu finančných prostriedkov na 200 katastrálnych území v doteraz schválených harmonogramoch, v ktorých nie je konanie zabezpečené. V týchto katastrálnych územiach sa konanie zabezpečí obstaraním prác v roku 2006 až 2008 a v dôsledku toho Úrad geodézie, kartografie a katastra SR návrh harmonogramu ďalších katastrálnych území na schválenie nepredkladá.
	Informácia rekapituluje stav obnovy evidencie niektorých pozemkov a právnych vzťahov k nim v katastrálnych územiach vo vládou SR schválených harmonogramoch katastrálnych území na konanie o obnove evidencie niektorých pozemkov a právnych vzťahov k nim za roky 1996 - 2004, schválené uzneseniami vlády SR č. 90/1996, 610/1996, 676/1997, 854/1998, 888/2000, 1120/2001, 1292/2002 a 1203/2003 a  skoršie vypracovaných registrov z obdobia rokov 1993 - 1995, ktoré sú realizáciou schválenej Koncepcie usporiadania pozemkového vlastníctva v Slovenskej republike.
	Obnova evidencie niektorých pozemkov a právnych vzťahov sa uskutočňuje podľa zákona NR SR č. 180/1995 Z. z. o niektorých opatreniach na usporiadanie vlastníctva k pozemkom v znení neskorších predpisov formou zostavenia registra obnovenej evidencie pozemkov ako súpis údajov o pozemkoch a právnych vzťahov k nim v celom katastrálnom území, nadväzujúc na usporiadanie pozemkového vlastníctva podľa zákona SNR č. 330/1991 Zb. o pozemkových úpravách, usporiadaní pozemkového vlastníctva, pozemkových úradoch, pozemkovom fonde a o pozemkových spoločenstvách v znení neskorších predpisov (register pôvodného stavu, register vlastníckych práv alebo zjednodušený register pôvodného stavu ako súpis údajov o pôvodných nehnuteľnostiach a ich vlastníckych vzťahoch v extraviláne katastrálnych území).
	Zákon NR SR č. 180/1995 Z. z. o niektorých opatreniach na usporiadanie vlastníctva k pozemkom v znení neskorších predpisov rozdelil katastrálne územia podľa kvality technického operátu na päť kategórií nasledovne:
a) operát pozemkového katastra je zjednotený s operátom pozemkovej knihy,
b) operát pozemkového katastra nie je zjednotený s operátom pozemkovej knihy, ale údaje v nich uvedené možno identifikovať,
c) operát pozemkového katastra je nezjednotený s operátom pozemkovej knihy a údaje v nich uvedené nemožno identifikovať,
d) operát vyhotovený na základe komasácie nepotvrdil súd, ale účastníci komasačného  konania vstúpili do držby,	
e)  operát pozemkovej knihy nie je k dispozícii,
pričom zoskupenie, počet a kategórie katastrálnych území sú súčasťou Koncepcie usporiadania pozemkového vlastníctva v Slovenskej republike.
Podľa citovaného zákona zostavenie registrov obnovenej evidencie pozemkov v katastrálnych územiach uvedených v písm. a) a b) v počte 2308 je  zabezpečované Úradom geodézie, kartografie a katastra Slovenskej republiky prostredníctvom špecializovanej štátnej správy na úseku katastra nehnuteľností – katastrálnych úradov v krajoch a správ katastra v okresoch.
V katastrálnych územiach uvedených v písm. c) až e) v rozsahu 1195 je zostavenie registrov obnovenej evidencie pozemkov zabezpečované Ministerstvom pôdohospodárstva Slovenskej republiky prostredníctvom špecializovanej štátnej správy na úseku pozemkových úprav a ochrany poľnohospodárskej pôdy – Krajských pozemkových úradov a obvodných pozemkových úradov.
Materiál nemá finančný, ekonomický, environmentálny vplyv, ani vplyv na zamestnanosť ani na podnikateľské prostredie.